Somo mar 9
Ang’o Minyalo Timo Mondo Ngima Joodi Obed Mamor?
1. Ang’o momiyo riwo kend e nyim sirkal konyo e miyo joot obed mamor?
Wach maber wuok kuom Jehova, ma en Nyasaye mamor, madwaro ni joot obed mamor. (1 Timotheo 1:11) En ema ne ochako wach kend. Kend moriw e nyim sirkal konyo e miyo ngima joot obed mamor nikech ipidho nyithindo e chal maonge tungni.
Nyasaye neno nade wach kend? Odwaro ni kend obed riwruok mosiko e kind dichwo gi dhako. Jokristo onego oluw chike mag piny ma gidakie kodok korka riwo kend e nyim sirkal. (Luka 2:1, 4, 5) Jehova dwaro ni dichwo gi dhako manie kend omakre chuth achiel gi nyawadgi. (Jo Hibrania 13:4) Tim mar ketho kend chuth osine. (Malaki 2:16) Kata kamano, oyie ne Jokristo mondo oketh kendgi chuth kendo odonj e kend machielo kapo ni achiel kuomgi oterore.—Som Mathayo 19:3-6, 9.
2. Dichwo gi dhako onego otim nade ne ng’ato gi nyawadgi?
Jehova ne ochweyo dichwo gi dhako mondo moro ka moro obed jakony ne wadgi. (Chakruok 2:18) Kaka wi ot, dichwo onego ochiw gige ringruok ne joode kendo opuonjgi e wi Nyasaye koketo e paro ni en ema en-gi migawo maduong’ mar timo mago. Onego onyis chiege hera mar chiwruok. Chwo gi mon onego oherre kendo oluorre ng’ato gi nyawadgi. Nikech chwo gi mon gin joma orem, puonjruok weyo ne ng’ato ketho en gima kelo mor e kend.—Som Jo Efeso 4:31, 32; 5:22-25, 33; 1 Petro 3:7.
3. Be onego iweri chuth gi jaodi ka kend maru ok dhi maber?
Kapo ni uyudo pek moko e kend maru, un ji ariyo onego utim kinda e nyiso hera ng’ato gi nyawadgi. (1 Jo Korintho 13:4, 5) Wach Nyasaye ok nyis ni pogo dak en yo mar loyo chandruoge mapile mag kend.—Som 1 Jo Korintho 7:10-13.
4. Nyithindo, Nyasaye dwaro ni utim ang’o?
Jehova dwaro ni mondo ubed mamor. Omiyou puonj mabeyo moloyo kuom kaka unyalo yudo mor e kinde ma un rowere. Odwaro ni mondo uyud konyruok kuom rieko koda gik ma jonyuolu osekaloe e ngima. (Jo Kolosai 3:20) Jehova bende dwaro ni uyud mor mabedoe e tiyo ne Jachwechni koda ne Wuode.—Som Eklesiastes 11:9–12:1; Mathayo 19:13-15; 21:15, 16.
5. Jonyuol, unyalo timo ang’o mondo nyithindu obed mamor?
Onego uti matek mondo uchiw ne nyithindu chiemo, kar dak, koda lewni. (1 Timotheo 5:8) Kata kamano, mondo nyithindu obed mamor, dwarore bende ni upuonjgi mondo giher Nyasaye kendo gipuonjre kowuok kuome. (Jo Efeso 6:4) Ranyisi miketo e hero Nyasaye nyalo mulo chuny nyathini ahinya. Ka puonj michiwo otenore e Wach Nyasaye, puonj michiwo nyalo konyo nyathini paro e yo mowinjore.—Som Rapar mar Chik 6:4-7; Ngeche 22:6.
Nyithindo yudo ber ka ijiwogi kendo ipuoyogi. Bende dwarore ni oriegi kendo okumgi. Tiegogi e yo ma kamano ritogi mondo kik gidonj e timbe manyalo mayogi mor. (Ngeche 22:15) Kata kamano, kum ok onego obed mager ngang’.—Som Jo Kolosai 3:21.
Joneno mag Jehova goyo buge mopogore opogore mondik sie mondo okony jonyuol koda nyithindo. Bugegi otenore kuom Muma.—Som Zaburi 19:7, 11.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn